55. schôdza NR SR - 5.deň - B. popoludní
Dátum: 2022-02-09
Poslanec: Svrček, Miloš (SME RODINA)
Druh vystúpenia: Vystúpenie

144. Ďakujem pekne, pán predsedajúci. Vážený pán minister, vážený pán spravodajca, k tomuto návrhu zákona nebudem veľmi vystupovať z dôvodu krátkosti času, pretože chcem aj predložiť pozmeňujúci návrh, ale ide o veľmi, mimoriadne dôležitý zákon, pri ktorom je určite potreba toho zefektívnenia a optimalizácie procesov pri výstavbe diaľničnej siete a veľmi dobre vieme aj z minulosti, že s akými problémami sa rezort dopravy potýkal pri výstavbe a hlavne pri tých procesoch výstavby diaľnic a rýchlostných ciest. V rámci tej úpravy, ktorá je predložená v rámci rozpravy, do pôvodného návrhu § 4 ods. 9 chcem navrhnúť doplniť podmienky preukázania právneho titulu k nehnuteľnostiam, na ktorých plánuje stavebník uskutočniť stavbu diaľnice. S cieľom odstránenia pochybností pri určovaní výšky primeranej náhrady za obmedzenie vlastníckeho práva zriadením vecného bremena sa vloží odkaz na príslušnú prílohu vyhlášky Ministerstva spravodlivosti SR č. 492/2004 Z. z., podľa ktorej znalec pri vypracovaní znaleckého posudku pre určenie finančnej náhrady zohľadňuje aj časový aspekt obmedzenia užívania pozemku. Ďalej by som navrhol doplniť časové obmedzenie platnosti stavebného povolenia pre stavbu diaľnice na päť rokov od jeho vykonateľnosti s tým, že jeho platnosť sa smie na žiadosť stavebníka v odôvodnených prípadoch predĺžiť o ďalších päť rokov. Tiež by sa stanovila subjektívna a objektívna lehota na uplatnenie nároku na primeranú náhradu zo strany vlastníka nehnuteľnosti a zároveň by dochá... dochádza aj k drobným legislatívno-technickým úpravám. V tom bode 2, ktorý predkladám, je gro tej úpravy, skrátenie lehoty na vydanie rozhodnutia o predbežnej držbe z doterajších 15 dní na 7 dní a tým sa výrazne obmedzuje časová lehota, v ktorej má vyvlastňovací orgán vydať takéto rozhodnutie, ktoré svojou povahou vyžaduje často zložité posúdenie právnych skutočností podstatných pre rozhodnutie o predbežnej držbe v podobe vymedzenia rozsahu prác, ktoré je vyvlastniteľ oprávnený uskutočniť na vyvlastňovanej nehnuteľnosti. Vzhľadom na uvedené sa sedemdňová lehota spresňuje tak, že pôjde o sedem pracovných dní. No a zároveň navrhujem vypustiť možnosť odňatia odkladného účinku odvolania proti rozhodnutiu o vyvlastnení, pretože ide o nežiaduci zásah do ústavou garantovaného vlastníckeho práva. Takže teraz by som prešiel na ten pozmeňujúci a doplňujúci návrh. Ide o návrh poslanca Národnej rady Slovenskej republiky Miloša Svrčeka a Petra Kremského a Milana Vetráka k vládnemu návrhu zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností v znení neskorších predpisov (tlač 745). Vládny návrh zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností v znení neskorších predpisov, sa mení a dopĺňa takto: 1. V čl. I sa pred bod 1 vkladá nový bod 1, ktorý znie, citujem: „1. V § 4 sa vypúšťa odsek 7.“ Poznámka pod čiarou k odkazu 4c sa vypúšťa. Doterajší odsek 8 sa označuje ako odsek 7. Nasledujúce body sa prečíslujú. 2. V čl. 1 bod 1 znie, citujem: „1. § 4 sa dopĺňa odsekmi 8 až 12, ktoré znejú: (8) Odkladný účinok odvolania proti stavebnému povoleniu a rozhodnutiu o zmene stavby pred dokončením možno vylúčiť, ak stavebník pred vydaním stavebného povolenia preukázal, že má vlastnícke alebo iné právo 4) k pozemku, na ktorom sa má uskutočniť stavba diaľnice, alebo podal návrh na vyvlastnenie takého pozemku podľa všeobecného predpisu o vyvlastnení, alebo má priznanú predbežnú držbu takého pozemku podľa tohto zákona, alebo má vlastnícke, alebo iné právo k stavbe, ktorá má byť asanovaná. (9) Stavebné povolenie stráca platnosť, ak sa so stavbou diaľnice nezačalo do piatich rokov odo dňa nadobudnutia vykonateľnosti stavebného povolenia. Stavebný úrad môže v odôvodnených prípadoch na žiadosť stavebníka predĺžiť platnosť stavebného povolenia najviac o päť rokov. Lehota na začatie stavby diaľnice na pozemku, ku ktorému stavebník pred vydaním stavebného povolenia nenadobudol vlastnícke právo alebo iné právo a ktorý je predmetom vyvlastňovacieho konania podľa všeobecného predpisu o vyvlastnení, počas trvania vyvlastňovacieho konania neplynie. (10) Ak pri stavbe diaľnice je realizované vedenie elektronickej komunikačnej siete, elektrické, vodovodné, kanalizačné a iné vedenie ako vyvolaná úprava, 4c) vzniká vo verejnom záujme na účely tohto zákona k pozemkom dotknutým realizáciou tohto vedenia v rozsahu podľa geometrického plánu právo zodpovedajúce vecnému bremenu v prospech vlastníka vedenia elektronickej komunikačnej siete, elektrického, vodovodného, kanalizačného a iného vedenia, a to dňom nadobudnutia právoplatnosti povolenia na predčasné užívanie 4d) alebo kolaudačného rozhodnutia 4c) pre toto vedenie podľa toho, ktorá z týchto skutočností nastane skôr. Najskôr (návrh, pozn. red.) na vykonanie záznamu do katastra nehnuteľností 4f) je povinný podať stavebník. Prílohou návrhu na vykonanie záznamu do katastra nehnuteľností je úradne overený geometrický plán, 4g) právoplatné povolenie na predčasné užívanie alebo kolaudačné rozhodnutie a súhlas budúceho vlastníka siete. Vlastník nehnuteľnosti má za zariadenie vecného bremena... za zriadenie vecného bremena a za obmedzenie vlastníckeho práva nárok na primeranú náhradu, ktorá sa poskytne jednorazovo, stanovenú na základe znaleckého posudku; 4h) náhrada sa poskytne za výmeru, v ktorej je vlastník obmedzený pri obvyklom užívaní nehnuteľnosti v dôsledku uplatnenia vecného bremena stavebníkom. Primeranú náhradu uhradí vlastníkovi nehnuteľnosti stavebník. Nárok na primeranú náhradu možno uplatniť u stavebníka do dvoch rokov odo dňa, keď sa vlastník nehnuteľnosti o uplatnení zákonného vecného bremena stavebníkom dozvedel, najneskôr však do troch rokov odo dňa vykonania zápisu vecného bremena do katastra nehnuteľností. Stavebník je povinný najneskôr do troch mesiacov písomne oznámiť vlastníkovi nehnuteľnosti vykonanie zápisu vecného bremena do katastra nehnuteľností. (11) Pri stavbe diaľnice sa kolaudačné konanie zlúči s konaním o zmene stavby pred dokončením vždy, pokiaľ sa skutočným realizovaním zmeny stavby podstatne nemení účel stavby diaľnice a zmena stavby sa realizuje na pozemkoch uvedených v stavebnom povolení pre stavbu diaľnice. (12) Stavebný úrad pokračuje v stavebnom konaní a konaní o zmene stavby pred dokončením aj v prípade, ak sa predmet stavebného konania alebo konania o zmene stavby pred dokončením stane navrhovanou činnosťou alebo zmenou navrhovanej činnosti, 4i) ktorá je predmetom povoľovania. Stavebný úrad v takom prípade vydá rozhodnutie až po právoplatnosti povolenia pre navrhovanú činnosť alebo zmenu navrhovanej činnosti.“ Poznámky pod čiarou k odkazom 4c) až 4i) znejú, citujem: „4c) § 18 ods. 13 zákona č. 135/1961 Zb. v znení neskorších predpisov. 4d) § 83 zákona č. 50/1976 Zb. v znení zákona č. 229/1997 Z. z. 4e) § 82 zákona č. 50/1976 Zb. v znení neskorších predpisov. 4f) § 34 zákona Národnej rady Slovenskej republiky č. 162/1995 z. z. v znení neskorších predpisov. 4g) § 24 ods. 1. písm. g), § 67 ods. 4 a § 79l ods. 2 zákona Národnej rady Slovenskej republiky č. 162/1995 Z. z. v znení neskorších predpisov. 4h) Bod F.2 prílohy č. 3 k vyhláške Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov. 4i) § 3 písm. f) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.“ 3. V čl. 1 bode 2 sa slová „do 7 dní“ nahrádzajú slovami „do 7 pracovných dní“. 4. V čl. 1 bod 4 znie: 4. V § 9 ods. 2 sa slová „§ 60 ods. 2 písm. b), § 62 ods. 4, § 66 ods. 2 písm. a) a f)“ nahrádzajú slovami „§ 60 ods. 2 písm. b) a f), § 62 ods. 4, § 66 ods. 3 písm. a) a f), § 67 ods. 2“. Ďakujem pekne.